**3. napirend**

**E l ő t e r j e s z t é s**

**Mindszentkálla Község Önkormányzata Képviselő-testületének 2022. június 28-án tartandó rendkívüli ülésére**

**Tárgy:** **Mindszentkálla község településfejlesztési koncepciójának és településrendezési eszközeinek elkészítése döntés kiegészítése**

**Előterjesztő:** Csombó Zoltán, polgármester

**Előkészítette:** Cséri Mónika műszaki ügyintéző

Jogszabállyal nem ellentétes

Előterjesztő dr. Szabó Tímea címzetes főjegyző

**Tisztelt Képviselő-testület!**

Az előző ülésen hozott 42/2022. (V.17.) számú határozattal elfogadták a településrendezési eszközök elkészítésére a Káli Marianna, Födelmesi Tamás, Klie Zoltán által benyújtott 6.100.000 Ft összegű ajánlatát.

A döntést követően az Önkormányzat részére megküldött szerződés tervezetekből megállapítást nyert, hogy az ajánlatadók nem egy, hanem szakáganként egy-egy szerződést kötnének. Tekintettel arra, hogy ez ebben a formában nem felelt meg a Képviselő-testület döntésének, így a szerződések nem kerültek aláírásra, és ez az ajánlattevők irányába is jelzésre került azzal az aggállyal, hogy amennyiben az Önkormányzat szakáganként köt szerződést a 6! szakemberrel, fennáll a veszélye annak, hogy nem lesz, aki közülük összefogja a terv alkotásának folyamatát, illetve felmerül a kérdés, hogy valamely szereplő nem teljesítése esetén az Önkormányzat kerülhet nehéz helyzetbe a többi szerződött partnerrel szemben. Az Önkormányzat számára előnyösebb lenne, ha egy tervezővel kötne szerződést, és a többi szakember e tervező alvállalkozója lenne, ezt azonban az ajánlatot benyújtók nem tudták vállalni. Helyette az a javaslat alakult ki, hogy legalább ne hat külön, hanem egy szerződés kerüljön megkötésre, melynek tervezői (vállalkozói) alanya valamennyi szakági tervező, és amelyben utalás történik arra, hogy noha a településrendezési eszközök megalkotása, előkészítése több szakterületre tagolódik, azonban az Önkormányzat felé egy egységes anyagot kell készíteni, és valamely szakág készítőjének mulasztásáért, késedelméért az Önkormányzat nem kíván felelősséget vállalni a többi szakág képviselőjével szemben.

Tekintettel arra, hogy a már hivatkozott 42/2022. (V. 17.) határozatnak e szerződés sem felelne meg, így, amennyiben a Képviselő-testület ebben a formában is kitart az ajánlat elfogadása mellett, akkor a korábbi döntés kiegészítése, módosítása szükséges, azzal, hogy az akkor elfogadott 6. 100. 000 tervezési díj természetesen változatlan maradna.

Kérem, a tisztelt Képviselő-testületet, hogy a napirendet megtárgyalni szíveskedjenek.

***Határozati javaslat:***

**Mindszentkálla KÖZSÉG ÖNKORMÁNYZATA KÉPVISELŐ-TESTÜLETÉNEK**

**…/2022. (…) HATÁROZATA**

***A Mindszentkálla község településfejlesztési koncepciójának és településrendezési eszközeinek elkészítéséről szóló döntés kiegészítéséről***

Mindszentkálla Község Önkormányzata Képviselő-testülete elhatározza, hogy a 42/2022. (V.17.) számú döntését kiegészíti azzal, hogy a 6.100.000 Ft összegű tervezési munkára vonatkozóan a szakági tervezőkkel többoldalú szerződést köt, mely tartalmazza az egyes munkarészek készítőit, valamint az egyes munkarészek díjazását, melyek vonatkozásában a tervezők szakáganként nyújthatnak be számlát az Önkormányzat részére vállalt munkarészük teljesítését követően.

Felkéri a polgármestert a szerződés megkötésére.

Felelős: Csombó Zoltán polgármester

Határidő: haladéktalanul